Materiál na rokovanie pre Mestské zastupiteľstvo v Žiline

Žiadosť o nenávratný finančný príspevok z Regionálneho operačného programu, opatrenia 1.1 - infraštruktúry vzdelávania (výzva na rok 2009) 

pre projekt 

„Kvalitnejšie vzdelávanie na ZŠ Limbová, Žilina prostredníctvom jej rekonštrukcie a modernizácie“ 

Materiál obsahuje:

1.	Návrh na uznesenie
2.	Dôvodovú správu
3.	Vlastný materiál – projekt - „Kvalitnejšie vzdelávanie na ZŠ Limbová, Žilina prostredníctvom jej rekonštrukcie a modernizácie“

Predkladá:

Ing. Viliam Mikuláš,
prednosta Mestského úradu v Žiline

Vypracoval: 

Ing. Pavel Požoni
zástupca prednostu Mestského úradu v Žiline

V Žiline, dňa 16. februára 2009

Návrh na uznesenie

Mestské zastupiteľstvo v Žiline

schvaľuje

a)	predloženie žiadosti o nenávratný finančný príspevok v rámci opatrenia 1.1 Regionálneho operačného programu na realizáciu projektu „Kvalitnejšie vzdelávanie na ZŠ Limbová, Žilina prostredníctvom jej rekonštrukcie a modernizácie“, ktorý je realizovaný pre Základnú školu Limbová 30, Žilina a je v súlade s Programom hospodárskeho a sociálneho rozvoja mesta Žilina, resp. strednodobými prioritami mesta,

b)	zabezpečenie realizácie projektu po schválení žiadosti o nenávratný finančný príspevok,

c)	financovanie projektu vo výške 5 % z celkových oprávnených výdavkov projektu,                 t. j. 67 500,00 EUR (2 033 505,00 SKK).

Dôvodová správa

V súvislosti s prípravou projektov Vám predkladáme tento iniciatívny materiál, ktorého cieľom je získanie NFP zo štrukturálnych fondov.

Mesto Žilina pripravuje do druhej výzvy Regionálneho operačného programu, opatrenia 1.1 Infraštruktúra vzdelávania, ktorá má byť vyhlásená Ministerstvom výstavby a regionálneho rozvoja v apríli 2009, žiadosť o poskytnutie nenávratného finančného príspevku na realizáciu projektu Základnej školy Limbová 30, Žilina, ktorá je v zriaďovateľskej pôsobnosti Mesta Žilina. 

Navrhnuté uznesenie tvorí povinnú prílohu žiadosti o NFP pripravovaného projektu, a preto je potrebné ho schváliť do termínu podania žiadosti na MVRR.

Po schválení žiadosti o poskytnutie nenávratného finančného príspevku je mesto Žilina pripravené zabezpečiť realizáciu uvedeného projektu.
Predkladaný návrh na realizáciu projektu je v súlade s výzvou MVRR – ROP – OP 1.1                   a so súčasne platným Programom hospodárskeho a sociálneho rozvoja mesta Žilina,  strednodobými prioritami mesta.

 Projekt do  ROP – OP 1.1 - „Kvalitnejšie vzdelávanie na ZŠ Limbová, Žilina prostredníctvom jej rekonštrukcie a modernizácie“ 

Projekt s názvom „Kvalitnejšie vzdelávanie na ZŠ Limbová, Žilina prostredníctvom jej rekonštrukcie a modernizácie“ zabezpečí výmenu okien, zateplenie budov školy, vybavenie špeciálnych učební a výmenu vnútorných zariadení školy, čo povedie k zvýšeniu energetickej hospodárnosti prevádzky školského zariadenia a k zvýšeniu kvality vyučovacieho procesu v tejto už 17 rokov fungujúcej škole.  

Celkové oprávnené výdavky projektu predstavujú 1 350 000,00 EUR                 (40 670 100,00 SKK), pričom Mesto Žilina sa bude podieľať na spolufinancovaní vo výške            5 % z celkových oprávnených výdavkov, čo predstavuje 67 500,00 EUR (2 033 505,00 SKK) vlastných finančných prostriedkov. Projekt bude podaný po oznámení o výzve a možnosti registrovať sa. V prípade, že bude projekt schválený, predpokladaným začiatkom realizácie projektu bude jeseň 2010.

Predložený návrh bol prerokovaný Mestskou radou v Žiline dňa 11. 02. 2009, ktorá svojím uznesením odporučila Mestskému zastupiteľstvu v Žiline schváliť predložené uznesenie k projektu „Kvalitnejšie vzdelávanie na ZŠ Limbová, Žilina prostredníctvom jej rekonštrukcie a modernizácie“.

Fiškálny dopad na rozpočet mesta je  67 500,00 EUR (2 033 505,00 SKK).